האריסון פורד

ביוגרפיה

פורד נולד בשיקגו, אילינוי לדורותי נידלמן וכריסטופר פורד. סביו מצד אמו, הארי נידלמן ואנה ליפשוץ, היו יהודים. הם היגרו לארצות הברית מהעיר מינסק שבאימפריה הרוסית (כיום בבלארוס). הורי אביו היו נוצרים: סבו מצד האב, ג'ון פיצ'ג'רלד פורד, היה ממוצא אירי קתולי, וסבתו מצד האב, פלורנס ורוניקה נייהאוס, הייתה בת למשפחה ממוצא גרמני.
הוא סיים בית ספר תיכון בשנת 1960. בתיכון, לדבריו, הציקו לו בריונים, והבנות התעלמו ממנו. לאחר מכן למד במכללה למשחק בוויסקונסין.
פורד היה פעיל בתנועת הצופים של אמריקה ואף קיבל את האות השני הגבוה ביותר שניתן להשיג בתנועת הבוי-סקאוטס, "צופה לחיים". בשנת 1957 הוא עבד במחנה הצופים Napowan במרכז וויסקונסין בתור מדריך זוחלים, ולכן בהמשך, יחד עם סטיבן ספילברג, הוא החליט להפוך את אינדיאנה ג'ונס הצעיר ל"צופה לחיים" בסרט "אינדיאנה ג'ונס ומסע הצלב האחרון". בבדיחות הדעת הם הכניסו לאינדיאנה ג'ונס פחד מנחשים, בהתייחס להתמחותו של פורד בזוחלים.

קריירה

ב-1964, עם הגעתו לקליפורניה, התקבל פורד לתוכנית הכישרונות הצעירים של אולפני קולומביה בשכר של $150 לשבוע. הוא החל את דרכו בתפקידי משנה בשלושה סרטים ובמספר תוכניות טלוויזיה. מאחר שלא היה מרוצה מתפקידי המשנה הקטנים שהציעו לו, נטש פורד בשלב מסוים את קריירת המשחק והפך נגר אוטודידקט.
בתפקיד הפריצה שלו הוא זכה באופן אירוני, דווקא בשל עבודתו כנגר. ג'ורג' לוקאס שכר את פורד לשפץ ארונות שהיו בביתו והשתמש בו גם להקריא שורות עם שחקנים שבחן לתפקידים במלחמת הכוכבים. היה זה סטיבן ספילברג שהבחין לראשונה שפורד הוא בחירה מושלמת לתפקיד האן סולו.
פורד ידוע באלתוריו שלעיתים עדיפים על התסריט המוכן מראש. דוגמה ידועה לכך הייתה סצנה ב"שודדי התיבה האבודה" שבה תוכנן שהוא יילחם בקרב חרבות ארוך עם סייף ערבי מצטיין, ופורד - שהיה חולה ולא היה לו כוח לסייף - שאל את הבמאי: "יש לי אקדח, למה אני לא פשוט יורה בו?" ואכן, התסריט שונה בהתאם, והסצנה זכורה לטובה עד היום. בסרט הבא בסדרה, "אינדיאנה ג'ונס והמקדש הארור", קיים אזכור לסצנה הזו כאשר פורד מוצא את עצמו מול שני סייפים הודיים, שולח יד בנונשלנטיות לנרתיק האקדח - אך מגלה שהאקדח לא שם, ומאלתר בעזרת השוט. במקרה של "מלחמת הכוכבים - פרק 5: האימפריה מכה שנית", כשהיה צריך לענות לנסיכה ליאה (קארי פישר) שהוא אוהב אותה גם, הוא הסתפק בתשובה הצינית "אני יודע". פורד גם זכה לפרסום רב על סרטיו "אפוקליפסה עכשיו" של פרנסיס פורד קופולה, "בלייד ראנר" של רידלי סקוט (שהפך לסרט פולחן), "משחקים פטריוטיים" (1992) ו"סכנה ברורה ומיידית" (1994) בתור סוכן CIA ג'ק ראיין שמבוססים על סדרת ספרים של טום קלנסי, "הנמלט" (1993) שמבוסס על סדרת טלוויזיה משנות ה-60, ו"אייר פורס 1" (1997), שבו הוא מגלם את נשיא ארצות הברית בשם ג'יימס מרשל.
בשנת 2017 הוא שב לגלם את דמותו של ריק דקרד בסרט המדע הבדיוני "בלייד ראנר 2049" לצד ראיין גוסלינג וג'ארד לטו.
בשנת 2002 זכה פורד בפרס גלובוס הזהב למפעל חיים ע"ש ססיל ב. דה-מיל. ב-2 ביוני 2003 קיבל כוכב בשדרת הכוכבים של הוליווד.
ב-2001 זכה בתואר "השחקן הרווחי ביותר" בספר השיאים של גינס.

חיים אישיים

ב-1964 התחתן עם אשתו הראשונה מרי מרקורדט ועבר להתגורר בלוס אנג'לס שבקליפורניה, שם החלה קריירת המשחק שלו. לזוג שני ילדים: בנג'מין וויליארד. ב-1979 התגרשו השניים.
ארבע שנים לאחר הגירושין, ב-1983, התחתן פורד בשנית, הפעם עם התסריטאית מליסה מתיסון, איתה נולדו לפורד עוד שני ילדים - מלקולם וג'ורגיה. ב-2004 התגרשו בני הזוג פורמלית, אף כי נפרדו שנים אחדות לפני כן.
ב-2002, עוד לפני גירושיו הפורמליים מאשתו השנייה, פגש פורד את קליסטה פלוקהארט, לימים אשתו השלישית, בטקס פרסי גלובוס הזהב. השניים אימצו ילד בשם ליאם ונישאו ב-15 ביוני 2010 בסנטה פה.
לפורד שלושה נכדים.
לפורד רישיון טיס אזרחי וברשותו שמונה מטוסים. ב-5 במרץ 2015 הוא התרסק עם מטוס קל שהטיס כתוצאה מתקלה במנוע ופונה במצב בינוני לבית חולים.